CELEX: 32018D0612
Language: fi
Date: 2016-04-07 00:00:00
Title: Komission päätös (EU) 2018/612, annettu 7 päivänä huhtikuuta 2016, valtiontuesta SA 28876–2012/C (ex CP 202/2009) jonka Kreikka on myöntänyt Pireuksen sataman konttiterminaalille (tiedoksiannettu numerolla C(2018) 1978) (ETA:n kannalta merkityksellinen teksti. )

20.4.2018   
            
            
               FI
            
            
               Euroopan unionin virallinen lehti
            
            
               L 101/73
            
         KOMISSION PÄÄTÖS (EU) 2018/612,
   annettu 7 päivänä huhtikuuta 2016,
   valtiontuesta SA 28876–2012/C (ex CP 202/2009) jonka Kreikka on myöntänyt Pireuksen sataman konttiterminaalille
   
      
         (tiedoksiannettu numerolla C(2018) 1978)
      
   
   (Ainoastaan kreikankielinen teksti on todistusvoimainen)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen, ja erityisesti sen 108 artiklan 2 kohdan ensimmäisen alakohdan,
   sekä katsoo seuraavaa:
   1.   MENETTELY
   
   
               (1)
            
            
               Komissio hyväksyi 23 päivänä maaliskuuta 2015 lopullisen päätöksen (1), jonka mukaan Kreikka oli rikkonut Euroopan unionin toiminnasta tehdyn sopimuksen 108 artiklan 3 kohtaa, kun se oli sääntöjenvastaisesti toteuttanut sisämarkkinoille soveltumattomat tukitoimenpiteet Pireuksen sataman konttiterminaalin, jäljempänä ’PCT’, ja sen emoyhtiön ja lainanantajan Cosco Pacific Limitedin, jäljempänä ’Cosco’, hyväksi, ja määräsi kyseisten tukitoimenpiteiden lakkauttamisesta ja takaisinperinnästä.
            
         
               (2)
            
            
               Kreikka valitti lopullisesta päätöksestä unionin yleiseen tuomioistuimeen 2 päivänä kesäkuuta 2015.
            
         2.   TOIMENPITEEN YKSITYISKOHTAINEN KUVAUS
   
   2.1   Lopullinen päätös
   
   
               (3)
            
            
               Vuonna 2009 komissio vastaanotti kanteluita, jotka koskivat useita laissa nro 3755/2009, jäljempänä ’laki’, myönnettyjä verovapautuksia Pireuksen sataman osan toimiluvan haltijalle, joka on Cosco ja sen tytäryhtiö PCT (2). Kyseiset vapautukset liittyvät vuonna 2008 myönnettyyn alkuperäiseen toimilupasopimukseen. Komissio antoi 11 päivänä heinäkuuta 2012 päätöksen muodollisen tutkintamenettelyn aloittamisesta, jäljempänä ’menettelyn aloittamista koskeva päätös’ (3), ja toi esiin epäilyjä kyseisistä verovapautuksista. Komissio päätti asian muodollisen tutkinnan 23 päivänä maaliskuuta 2015 ja katsoi, että seuraavat toimenpiteet ovat sääntöjenvastaista valtiontukea eivätkä sovellu sisämarkkinoille (4):
               
                           —
                        
                        
                           Vapautus tuloverosta niiden korkojen osalta, jotka ovat kertyneet satamalaiturin III ensimmäiseen käyttöönottopäivään mennessä;
                        
                     
                           —
                        
                        
                           Oikeus arvonlisäveron palautukseen riippumatta sopimuksen kohteen valmiusasteesta; ”investointitavaran” käsitteen määritelmä arvonlisäveroa koskevia sääntöjä varten; oikeus viivästyskorkoon arvonlisäveron palauttamista koskevan pyynnön jälkeisen 60 päivän määräajan päättymistä seuraavasta päivästä alkaen;
                        
                     
                           —
                        
                        
                           Tappioiden siirtäminen seuraaville tilikausille ilman aikarajoitusta;
                        
                     
                           —
                        
                        
                           Valintamahdollisuus kolmen poistomenetelmän välillä satamalaiturin II uudistamisen ja satamalaiturin III rakentamisen investointikustannusten osalta;
                        
                     
                           —
                        
                        
                           Vapautus leimaverosta lainasopimusten ja niihin liittyvien hankkeen rahoitusta koskevien sopimusten osalta;
                        
                     
                           —
                        
                        
                           Vapautus valtion tai kolmansien osapuolten hyväksi tulevista veroista, leimaveroista, maksuista ja oikeuksista, jotka koskevat lainasopimusten lainanantajien välisiä sopimuksia, joihin siirretään lainasopimuksista aiheutuvat velvoitteet ja oikeudet;
                        
                     
                           —
                        
                        
                           Vapautus leimaverosta niiden Pireuksen satamaviranomaisten, jäljempänä ’PPA’, PCT:lle toimilupasopimuksen mukaisesti maksamien korvausten osalta, jotka eivät kuulu arvonlisäverolain soveltamisalaan;
                        
                     
                           —
                        
                        
                           Suojaaminen ulkomaisten investointien suojaamiseen tarkoitetuilla erityisjärjestelyillä.
                        
                     
         
               (4)
            
            
               Samassa päätöksessä komissio totesi, että Kreikka ei myöntänyt valtiontukea, kun se vapautti PCT:n pakkolunastussääntöjen soveltamisesta (5).
            
         2.2   Tarkasteltavana oleva toimenpide: vapautus leimaverosta PPAn PCT:lle maksamien korvausten osalta
       (6)
   
   
               (5)
            
            
               Komission lopullisessa päätöksessään tekemien päätelmien mukaan PPAn PCT:lle maksamien korvausten vapauttamiseen leimaverosta sisältyi valikoiva etu PCT:n hyväksi, koska vapautusta sovellettiin siinä tapauksessa, että a) PPA maksaa korvauksia toimilupaan sisältyvän vahingonkorvauslausekkeen aktivoitumisen vuoksi, ja b) PPA maksaa muunlaisia korvauksia, kuten toimilupasopimuksiin liittyviä vahingonkorvauksia tai korvauksia toimilupasopimuksen kansainvälisestä rikkomisesta (7).
            
         
               (6)
            
            
               Erityisesti silloin, kun PPA maksaa korvauksia toimilupaan sisältyvän vahingonkorvauslausekkeen aktivoitumisen vuoksi (edellisen johdanto-osan kappaleen a kohta), komissio päätteli, että PCT:n hyväksi koituva etu koostui siitä, että se vapautettiin kyseisissä tapauksissa kiinteän leimaveron maksamisesta (8). Kyseinen päätelmä perustui siihen, että yleisesti sovellettavien sääntöjen eli leimaverolain (9) mukaan, sellaisena kuin se on tulkittuna yleiskirjeellä nro 44/1987, arvonlisäveron piiriin kuuluvan sopimuksen kohteeseen liittyvän täydentävän sopimuksen aktivoinnista peritään kiinteä leimavero (10).
            
         
               (7)
            
            
               Kreikka ilmoitti kuitenkin yleiselle tuomioistuimelle jättämässään lopullista päätöstä koskevassa kumoamiskanteessa, että kiinteästä leimaverosta on luovuttu yleisesti vuodesta 2001 lähtien (11) eli ennen kuin PCT vapautettiin leimaverosta lailla nro 3755/2009.
            
         3.   TOIMENPITEEN ARVIOINTI
   
   
               (8)
            
            
               Lopulliseen päätökseen johtaneen hallinnollisen menettelyn aikana Kreikan viranomaiset eivät tuoneet komission tietoon sitä, että lain nro 2873/2000 25 pykälän mukaisesti kiinteästä leimaverosta oli luovuttu vuonna 2001. Kreikan viranomaiset eivät maininneet tätä seikkaa, vaikka menettelyn aloittamista koskevalla päätöksellä aloitettiin SEUT-sopimuksen 108 artiklan 2 kohdan mukainen muodollinen tutkintamenettely, joka koski PCT:n vapautusta yleisestä leimaverosta (mukaan lukien kiinteästä ja suhteellisesta leimaverosta) lain 2 pykälän 10 momentin perusteella (12). Sen vuoksi komissio saattoi lopullisen päätöksen tekohetkellä käytettävissään olleiden tietojen perusteella päätellä, että lain 2 pykälän 10 momentissa PCT:lle myönnettiin sisämarkkinoille soveltumatonta valtiontukea, kun se sai vapautuksen sekä kiinteästä että suhteellisesta leimaverosta PPAn PCT:lle toimilupasopimuksen mukaisesti maksamien korvausten osalta (13).
            
         
               (9)
            
            
               Vaikka Kreikan viranomaiset ilmoittivat komissiolle myöhässä (14) kiinteän leimaveron yleisestä poistamisesta, komissio, joka toimii hyvän hallintotavan mukaisesti eikä ole velvollinen muuttamaan lopullista päätöstään, haluaa kuitenkin muuttaa kyseistä lopullista päätöstä, jotta nykytilanne voidaan ottaa täysimääräisesti huomioon. Erityisesti ottaen huomioon lain nro 2873/2000 25 pykälän komissiolla ei ole enää perusteita katsoa, että lain 2 pykälän 10 momentin mukainen vapautus antaa PCT:lle edun siinä tapauksessa, että PPA maksaa PCT:lle korvauksia toimilupaan sisältyvän vahingonkorvauslausekkeen aktivoitumisen vuoksi. Tämän tyyppisten korvausten maksamista koskevien yleisesti sovellettavien sääntöjen mukaan leimaveroa ei tarvinnut periä lain nro 3755/2009 hyväksymisajankohtana. Sen vuoksi asianomainen vapautus leimaverosta ei anna valikoivaa etua PCT:lle eikä se siten tältä osin ole valtiontukea.
            
         
               (10)
            
            
               Koska komissio sai tämän tiedon vasta asiaa koskevan lopullisen päätöksen hyväksymisen jälkeen, se on hyvän julkishallinnon hengessä päättänyt muuttaa 23 päivänä maaliskuuta 2015 tekemäänsä päätöstä toimenpiteen antaman erityisen edun osalta. Lopullista päätöstä ei muuteta millään tavoin sen osalta, että PCT saa vapautuksen (suhteellisesta) leimaverosta, joka peritään yleensä PPA:n maksamista muunlaisista korvauksista (tämän päätöksen johdanto-osan 5 kappaleen b kohta).
            
         4.   PÄÄTELMÄ
   
   
               (11)
            
            
               Komissio on sen vuoksi päättänyt, että Kreikka ei ole myöntänyt PCT:lle valtiontukea leimaverovapautuksen muodossa, jos PPA maksaa PCT:lle korvauksia toimilupaan sisältyvän vahingonkorvauslausekkeen aktivoitumisen vuoksi. Se muuttaa sen vuoksi 23 päivänä maaliskuuta 2015 tekemäänsä päätöstä toimenpiteen kyseisen seikan osalta. Kyseisen päätöksen kaikki muut päätelmät pysyvät muuttumattomina,
            
         ON HYVÄKSYNYT TÄMÄN PÄÄTÖKSEN:
   1 artikla
   Päätöksen asiassa SA.28876, joka koskee Pireuksen sataman konttiterminaalia ja Cosco Pacific Limitedia (EUVL L 269, 15.10.2015, s. 93), 1 artiklan seitsemänteen kohtaan lisätään toinen lause seuraavasti:
   
      ”Tämä toimenpide ei kata toimilupaan sisältyvän vahingonkorvauslausekkeen aktivoitumisen vuoksi PCT:lle maksettavia korvauksia, jolloin leimaveroa ei muutenkaan peritä.”
   
   2 artikla
   Tämä päätös on osoitettu Helleenien tasavallalle.
   
      Tehty Brysselissä 7 päivänä huhtikuuta 2016.
      
         
            Komission puolesta
         
         Margrethe VESTAGER
         
            Komission jäsen
         
      
   
   
      (1)  EUVL L 269, 15.10.2015, s. 93.
   
      (2)  Ks. lopullisen päätöksen johdanto-osan 10–19 kappale.
   
      (3)  EUVL C 301, 5.10.2012, s. 55.
   
      (4)  Ks. lopullisen päätöksen 1 artikla.
   
      (5)  Ks. lopullisen päätöksen 2 artikla.
   
      (6)  Lain nro 3755/2009 2 pykälän 10 momentti.
   
      (7)  Ks. lopullisen päätöksen johdanto-osan 195–209 kappale ja erityisesti 202–205 kappale.
   
      (8)  Ks. lopullisen päätöksen johdanto-osan 201–203 kappale.
   
      (9)  Presidentin asetus, 28.7.1931, Kreikan virallinen lehti A239/1931.
   
      (10)  Ks. lopullisen päätöksen johdanto-osan 197 kappale.
   
      (11)  Lain nro 2873/2000 25 pykälä.
   
      (12)  Ks. menettelyn aloittamista koskevan päätöksen jakso 4.2.3.8 (johdanto-osan 194–203 kappale).
   
      (13)  Ks. myös asia C-390/06 Nuova Agricast EU:C:2008:224, kohta 54.
   
      (14)  Ensimmäisen kerran yleiselle tuomioistuimelle jättämässään lopullista päätöstä koskevassa kumoamiskanteessa.